মুখ্যমন্ত্রী ক্ষমা চাওয়ার পরেও অশান্ত মণিপুর, মাঝরাতে চলল গুলি

ইম্ফল: বছর বদলে গেলেও বদলায়নি মণিপুরের (Manipur) পরিস্থিতি। নতুন বছরের শুরুতে ফের অশান্ত উত্তর-পূর্ব ভারতের এই রাজ্য। যদিও ২০২৪-এর শেষ দিনে রাজ্যের অশান্ত পরিস্থিতির জন্য ক্ষমা চেয়েছিলেন মণিপুরের মুখ্যমন্ত্রী বীরেন সিংহ (Biren Singh)। কিন্তু তার কয়েকঘন্টা পরেই গুলি (Shootout) চলল রাজ্যে। মাঝ্রাতে গোটা দেশ যখন বর্ষবরণ করছিল, তখন বেশ কয়েক রাউন্ড গুলির শব্দে কেঁপে ওঠে পশ্চিম ইম্ফল (Imphal)। তাহলে কি ক্ষমা চাওয়ার পরেও রাজ্যে শান্তি ফেরাতেই ব্যর্থ মণিপুরের মুখ্যমন্ত্রী? এই প্রশ্নটা উঠছে গতকাল থেকেই।

সূত্রের খবর, মঙ্গলবার গভীর রাতে পশ্চিম ইম্ফল জেলার কদংবন্দ এলাকায় গুলি চালায় একদল দুষ্কৃতী। বেশ কয়েক রাউন্ড গুলি চালানো হয় বলে খবর। সঙ্গে করা হয় বোমাবাজিও। পাহাড়ের নীচ থেকে উপরে অবস্থিত গ্রামের দিকে লক্ষ্য করে গুলি চলে বলে খবর। আধুনিক বন্দুক থেকে এদিন গুলি বর্ষণ করে তারা। যদিও গ্রামবাসীদের তরফে একদল স্বেচ্ছাসেবক দুষ্কৃতীদের পাল্টা জবাব দেয়। কিন্তু মাঝরাতে এভাবে গুলি চলায় ব্যপক আতঙ্ক ছড়িয়ে পড়ে গ্রামে। যদিও হতাহতের কোনও খবর পাওয়া যায়নি।

আরও পড়ুন: মালায়ালাম সংবাদপত্রের বিরুদ্ধে পুলিশি তদন্তে স্থগিতাদেশ কেরলা হাইকোর্টের

প্রসঙ্গত, বিগত বছরে মণিপুরে ব্যপক অশান্তির কারণে বহু মানুষের মৃত্যু হয়েছে। অনেকেই ঘরছাড়া হয়েছেন। সেই জন্য মণিপুরের মুখ্যমন্ত্রী বীরেন সিংহ মঙ্গলবার রাজ্যবাসীর কাছে ক্ষমা চেয়ে নিয়েছেন। এক বার্তায় তিনি বলেন, “এই পুরো বছরটি দুর্ভাগ্যজনক ছিল। গত বছরের ৩ মে থেকে আজ পর্যন্ত যা যা ঘটেছে, তার জন্য আমি রাজ্যের জনগণের কাছে দুঃখপ্রকাশ করছি। বহু মানুষ প্রিয়জনকে হারিয়েছেন। অনেককে ঘরবাড়ি ছাড়তে হয়েছে। আমি ক্ষমাপ্রার্থী। কিন্তু গত তিন-চার মাসের পরিস্থিতি দেখার পর আমার বিশ্বাস, ২০২৫ সালে রাজ্যের পরিস্থিতি স্বাভাবিক হবে।” কিন্তু তারপরেও শান্তি ফেরেনি মণিপুরে।